**KÄSITYÖN TAVOITTEET 7 – 9 luokat**

**oppilas**

•         oppii suunnittelemaan ja valmistamaan laadukkaita, tarkoituksenmukaisia ja esteettisiä tuotteita sekä ottamaan työskentelyssään huomioon myös eettiset, ekologiset ja taloudelliset arvot

•         perehtyy suomalaiseen ja soveltuvin osin myös muiden kansojen muotoilu-, käsityö- ja teknologiakulttuuriin saaden siten ainesta oman identiteettinsä rakentamiseen ja omaan suunnittelutyöhön

•         perehtyy perinteiseen ja nykyaikaiseen teknologiaan liittyviin tietoihin ja taitoihin, joita voi soveltaa arkielämässä, jatko-opinnoissa, tulevissa työtehtävissä ja harrastuksissa

•         oppii arvostamaan ja tarkastelemaan kriittisesti omaa ja muiden työtä sekä etsimään luovia ratkaisuja havaitsemiinsa ongelmiin itsenäisesti ja yhteistyössä muiden kanssa käyttäen apunaan erilaisia tietolähteitä

•         oppii ottamaan kantaa teknologian kehittymiseen ja sen merkitykseen ihmisten, yhteiskunnan ja luonnon hyvinvoinnissa

•         oppii ymmärtämään yritystoimintaa ja teollisia tuotantoprosesseja.

**KESKEISET SISÄLLÖT**  
**Käsityön yhteiset sisällöt**

Vuosiluokkien 5-9 aikana oppilaalle annetaan myös mahdollisuus painottua käsityöopinnoissaan kiinnostuksensa ja taipumustensa mukaan joko tekniseen työhön tai tekstiilityöhön.

•         tuote- ja prosessi-ideointi

•         muodot, sommittelu ja värit

•         materiaali- ja kuluttajatietous

•         tarkoituksenmukainen materiaalien käyttö

•         erilaiset työjärjestykset ja työohjeet

•         käsityössä esiintyvien ongelmien ja sovellusten yhteys muihin oppiaineisiin, muun muassa kuvataiteeseen, luonnontieteisiin ja matematiikkaan

•         erilaisia suunnitelmien ja tuotosten kuvaus-, raportointi- ja dokumentointitekniikoita  
• tietoa ja elämyksiä suomalaisesta kulttuurista, perinteestä ja muotoilusta sekä vaikutteita muista kulttuureista

•         oman paikkakunnan tuotantoelämään ja yrittäjyyteen tutustuminen

•         oman työskentelyn ja sen tulosten arviointi sekä osallistuminen myös toisten töiden yhteiseen tarkasteluun

**TEKSTIILITYÖN SISÄLLÖT**

**Visuaalinen ja tekninen suunnittelu**

•         tekstiili- ja muotihistoriaa soveltuvin osin kodin tekstiilejä ja vaatetusta koskevien aihepiirien yhteydessä

•         sisustustekstiilien, vaatteiden ja tekstiilitaiteen symbolinen merkitys eli viesti

•         tietoteknisiä sovelluksia ja uusi teknologia suunnittelun apuvälineinä

•         tekstiilituotteiden kolmiulotteisen muodon konstruointi, esimerkiksi kaavoituksen perusteita

•         tekstiilimateriaalien tarkoituksenmukainen ja luova käyttö eri käyttötarkoituksissa ja eri tekniikoin

**Valmistaminen**

•         tekstiilityön perinteisiä ja moderneja työvälineitä ja koneita, niiden oikea valinta käyttökohteeseen, toimintaperiaatteet, turvallinen käyttö sekä huolto

•         tekstiilityön eri materiaaleja ja valmistustekniikoita sekä niiden valinta, yhdistäminen ja työstäminen luovasti

•         tekstiilituotteiden hoito ja huolto sekä kierrätys

**PÄÄTTÖARVIOINNIN KRITEERIT ARVOSANALLE 8**

**Visuaalinen ja tekninen suunnittelu**

Oppilas

•         havaitsee myös itsenäisesti ongelmia, kehittelee luovasti ideoita ja suunnittelee ohjatusti tuotteita, joissa on pyritty ottamaan huomioon käytettävissä oleva aika, välineet, materiaalit, tuotteiden esteettisyys, ekologisuus, kestävyys, taloudellisuus ja tarkoituksenmukaisuus

•         ymmärtää suunnittelemansa tuotteet myös viestiksi ympäristölle

•         dokumentoi suunnitelman esimerkiksi kuvallisesti, sanallisesti, näyttein, pienoismallin avulla tai muulla tavoin siten, että siitä käy ilmi, millainen idea on ja millä tavoin se on tarkoitus valmistaa

•         osaa ohjatusti käyttää suunnittelussaan aineksia suomalaisesta ja muiden kansojen  
muotoilu-, käsityö- ja teknologiakulttuurista.

**Valmistaminen**

Oppilas

•         työskentelee tarkoituksenmukaisesti ja huolellisesti työturvallisuusohjeita noudattaen sekä huolehtii työympäristönsä järjestyksestä ja viihtyisyydestä

•         hallitsee perustekniikoita siten, että tuotteesta tulee tarkoituksenmukainen, viimeistelty, ekologinen ja esteettinen

•         osaa työskennellä tavoitteisesti yksin tai tiimeissä

•         osaa ohjatusti käyttää työssään kehittynyttä teknologiaa ja ymmärtää teknologian käsitteitä, järjestelmiä ja niiden sovelluksia

•         osaa soveltaa muissa oppiaineissa oppimaansa tietoa ja taitoa.

**Itsearviointi ja prosessin pohdinta**

Oppilas

•         kykenee ohjatusti tarkastelemaan omaa työskentelyään ja oppimistaan

•         havaitsee vahvuuksia ja heikkouksia prosessissa ja tuloksissa

•         osoittaa arvioinnissa kritiikinsietokykyä ja haluaa suunnata toimintaansa palautteen mukaisesti

•         arvioi ideoitaan ja tuotteitaan esteettisin, taloudellisin, ekologisin ja tarkoituksenmukaisuuskriteerein

•         ymmärtää teknologian, kulttuurin, yhteiskunnan ja luonnon välisiä riippuvuuksia

•         muodostaa realistisen kuvan taidoistaan ja kehittymismahdollisuuksistaan.